送李德明解綿竹尉
作者：李流謙
朝代：宋

paragraphs: 嚴生起寒瀨，至今漁釣尊。
董賢尉三公，冕黻蒙垢塵。
榮瘁視所挾，誰以通塞論。
吾宗老筆墨，健力河漢翻。
蛟蜃著甕盎，鬰律氣屢吞。
顯名在操踐，一尉衡宰輕。
幽求在朝邑，碌碌羣兒奔。
一朝定大策，談笑搴翳氛。
書生喜高論，我言布帛溫。
別語不多吐，春波銷客魂。